**Ogres novada pašvaldības saistošo noteikumu**

**“Ogres novada pašvaldības saistošo noteikumu Nr. \_\_/2025 “Grozījumi Ogres novada pašvaldības 2024. gada 27. jūnija saistošajos noteikumos Nr. 25/2024 “Ogres novada pašvaldības nolikums”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Pašvaldību likuma 26. panta pirmā daļa nosaka, ka domes darbs notiek domes sēdēs un komiteju sēdēs.  Atbilstoši Pašvaldību likuma 14. panta otrajai daļai komiteju skaitliskais sastāvs nosakāms pašvaldības nolikumā.  2025. gada 28. jūlijā Administratīvajā rajona tiesā saņemts pieteicēju Ogres novada pašvaldības domes deputātu Jāņa Siliņa, Kārļa Ansona, Ulda Skudras, Santas Ločmeles un Kārļa Avotiņa pieteikums un pagaidu aizsardzības lūgums par pienākuma uzlikšanu domei izdot lēmumu par domes komiteju sastāva noteikšanu, ar kuru tiktu nodrošinātas pieteicēju vienlīdzīgas un proporcionālas tiesības līdzdarboties domes pastāvīgo komiteju darbā.  Ar Administratīvas rajona tiesas 2025. gada 15. augusta lēmumu pieteicēju lūgums par pagaidu noregulējuma noteikšanu apmierināts un domei uzlikts pienākums noteikt domes komiteju sastāvu, ar kuru tiktu nodrošinātas deputātu vienlīdzīgas un proporcionālas tiesības līdzdarboties domes pastāvīgo komiteju darbā. Administratīvās rajona tiesas kā pirmās instances tiesas lēmums satur pagaidu noregulējumu attiecībā uz deputātu skaitu komitejās. Attiecībā uz to Administratīvā apgabaltiesa savā 2025. gada 2. oktobra lēmumā nekonstatē, ka Administratīvās rajona tiesas 2025. gada 15. augusta lēmums varētu jebkādā veidā ierobežot domes Pašvaldību likuma 15. panta trešajā daļā noteiktās tiesības komiteju veidošanā, bet tas norāda uz nepieciešamību pārveidot komiteju sastāvu tā, lai neviens deputāts netiktu diskriminēts.  2025. gada pašvaldību vēlēšanās vēlētāji uzticēja 23 ievēlētajiem deputātiem pārstāvēt sabiedrības intereses Ogres novada administratīvajā teritorijā. Ja komiteju sastāvos piedalītos visi deputāti, sabiedrība varētu būt droša, ka lēmumu sagatavošanā tiek ņemts vērā visu vēlētāju intereses, ne tikai atsevišķu personu intereses. Tas stiprinātu sabiedrības uzticēšanos pašvaldības komiteju darbam un viennozīmīgi mazinātu risku, ka komitejas tiktu uztvertas kā “slēgtas” vai šauras grupas.  Ogres novada pašvaldības domes saistošo noteikumu “Grozījumi Ogres novada pašvaldības 2024. gada 27. jūnija saistošajos noteikumos Nr. 25/2024 “Ogres novada pašvaldības nolikums”” (turpmāk – noteikumi) izstrādes mērķis ir nodrošināt efektīvāku Ogres novada pašvaldības pārvaldību, palielinot visu pastāvīgo komiteju sastāvu līdz 23 deputātiem, tādējādi pilnībā novēršot jebkādas šaubas par deputātu vienlīdzīgu un proporcionālu pārstāvniecību.  Palielinot komiteju sastāvu līdz visiem deputātiem, tiek nodrošināts labāk izdiskutēts un sabiedrībai atvērtāks lēmumu sagatavošanas process. Šādi tiek novērsta situācija, kad atsevišķi deputāti nevar savlaicīgi ietekmēt lēmumu sagatavošanu izskatīšanai domes sēdēs.  Līdz ar to noteikumi paredz izmaiņas komiteju skaitliskajā sastāvā, īpaši akcentējot deputātu vienlīdzīgas tiesības pārstāvēt savu vēlētāju un Ogres novada iedzīvotāju intereses un to atbilstību kopējām sabiedrības vajadzībām.  Ņemot vērā, ka jau šobrīd deputāti aktīvi iesaistās gandrīz visu komiteju darbā, arī to komiteju darbībā, kuru sastāvā viņi nav ievēlēti, tad šādu izmaiņu veikšana ne tikai sekmēs pašvaldības darba efektivitāti un pieejamību iedzīvotājiem, bet arī atbildīs faktiskajai komiteju darba norisei šobrīd.  Līdz ar to Ogres novada pašvaldības domes darbs kļūs saprotamāks, iekļaujošāks un efektīvāks, novēršot jebkāda veida iespējamās domstarpības par deputātu tiesībām darbam komiteju darbā.  Komiteju sastāva palielināšana ir tiešs risinājums tiesas norādītajai problēmai par *vienlīdzīgu un proporcionālu deputātu līdzdalību*. Tas mazina risku, ka dome nākotnē atkal nonāks tiesvedībā. |
| 2. Fiskālā ietekme uz pašvaldības budžetu | Noteikumiem nav fiskālas ietekmes uz pašvaldības budžetu, jo tas iekļaujas pašvaldībām administratīvajām izmaksām paredzētajā finansējumā. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Noteikumiem paredzama pozitīva sociālā ietekme, jo tie mērķtiecīgi veicina domes deputātu, tātad arī viņu vēlētāju iesaisti pašvaldības lēmumu pieņemšanā un stiprina iedzīvotāju piederības sajūtu vietējai pārvaldei. Vienlaikus noteikumiem nav tiešas ietekmes uz vidi, uzņēmējdarbības vidi pašvaldības teritorijā vai konkurenci. Grozījumi Ogres novada pašvaldības nolikumā skar pašvaldības domes iekšējo pārvaldes struktūru un organizatoriskos jautājumus, līdz ar to tie neietekmē uzņēmējdarbības vidi vai ekonomiskos procesus pašvaldības teritorijā, kā arī nerada ierobežojumus vai priekšrocības konkrētiem tirgus dalībniekiem.  Palielinot līdzdalību, deputāti kļūst atbildīgāki pret sabiedrību, jo lēmumu tapšanas procesā deputātu iesaiste kļūst atklātāka. |
| 4. Ietekme uz administratīvajām procedūrām un to izmaksām | Noteikumiem nav tiešas ietekmes uz administratīvajām procedūrām vai izmaksām. Tiek saglabāti esošie sabiedrības līdzdalības mehānismi un pieejas, tādējādi netiek ieviesti jauni pienākumi vai administratīvā sloga pieaugumi dažādām sociālajām grupām.  Izmaiņas būtiski nepalielina kopējo administratīvo slogu, bet vērstas uz pārvaldības efektivitātes uzlabošanu. |
| 5. Ietekme uz pašvaldības funkcijām un cilvēkresursiem | Noteikumi izstrādāti atbilstoši Pašvaldību likuma 14. panta otrās daļas nosacījumiem. Tāpat noteikumi atbilst Satversmes 101. pantā nostiprinātajām tiesībām ievēlētajiem deputātiem piedalīties pašvaldības darbā pilnvērtīgi un bez nepamatotiem ierobežojumiem. Grozījumi komiteju sastāvā stiprina Ogres novada pašvaldības pārvaldes caurskatāmību, jo visiem deputātiem tiek nodrošinātas vienādas iespējas piedalīties visos domes lēmumu sagatavošanas procesos. Šādas izmaiņas atbilst arī labas pārvaldības principam, kas nosaka publiskai personai lēmumus pieņemt pēc iespējas plašākā pārstāvju līdzdalībā un argumentētā diskusijā. Tas ļauj deputātiem atbildīgāk izpildīt vēlētājiem dotos solījumus, jo nav šaubu par viņu pieeju pieņemtajiem lēmumiem. |
| 6. Informācija par izpildes nodrošināšanu | Noteikumu izpildi nodrošinās pašvaldības administrācija, izmantojot jau iepriekš budžetā plānotos finanšu resursus. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Noteikumi ir atbilstoši iecerētā mērķa sasniegšanai un satur tikai tādus risinājumus, kas ir nepieciešami šī mērķa īstenošanai. Noteikumu tiesiskā regulējuma ietvaros izvēlētie līdzekļi ir leģitīmi, un paredzētā rīcība ir samērīga, atbilst augstāka juridiskā spēka tiesību normām, tostarp Administratīvas rajona tiesas 2025. gada 15. augusta lēmumam.  Ar noteikumiem tiek īstenots pašvaldības pienākums nodrošināt demokrātisku pārvaldību un iedzīvotāju līdzdalību, izmantojot efektīvākos un situācijai atbilstošākos pārvaldības līdzekļus. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajai daļai noteikumu projekts un tam pievienotais paskaidrojuma raksts sabiedrības viedokļa noskaidrošanai no 2025. gada 6. oktobra līdz 2025. gada 21. oktobrim publicēts Ogres novada pašvaldības oficiālajā tīmekļvietnē *ogresnovads.lv*.  *\* Informācija par sabiedrības saņemtajiem viedokļiem tiks papildināta pēc sabiedrības viedokļa noskaidrošanas.* |

Domes priekšsēdētāja vietnieks A. Krauja